SABINA กวาดกำไรครึ่งปีแรก 121 ลบ. รับยอดขายออนไลน์ Q2 โตเท่าตัว
SABINA กวาดกำไรครึ่งปีแรก 121 ลบ. รับยอดขายออนไลน์ Q2 โตเท่าตัว
SABINA กวาดกำไรครึ่งปีแรก 121 ลบ. รับยอดขายออนไลน์ Q2 โตเท่าตัว
14 ส.ค. 2563

นายบุญชัย ปัณฑุรอัมพร ประธานเจ้าหน้าที่บริหาร บริษัท ซาบีน่า จำกัด (มหาชน) หรือ SABINA เปิดเผยว่า ซาบีน่ายังคงรักษาอัตรากำไรสุทธิไว้ได้ทั้งในไตรมาสที่ 2 และงวด 6 เดือนแรกของปีนี้ แม้ว่าจะเป็นช่วงบริษัทฯ ต้องเผชิญความยากลำบากที่สุด จากการแพร่ระบาดของไวรัสโควิด-19 ที่ทำให้รัฐบาลตัดสินใจประกาศล็อคดาวน์เพื่อสกัดการแพร่ระบาดด้วยการปิดห้างสรรพสินค้าตั้งแต่ปลายไตรมาสแรกจนถึงกลางไตรมาสที่ 2 ทำให้รายได้จากช่องทางค้าปลีก (Retail) ซึ่งเป็นช่องทางหลักได้รับผลกระทบ
โดยครึ่งแรกของปีนี้รายได้ในช่องทางดังกล่าว ลดลง 31.2% เช่นเดียวกับรายได้จากการส่งออก (Export) สินค้าแบรนด์ “ซาบีน่า” ไปยังประเทศในกลุ่ม CLMV ที่ลดลง 2.6% และรายได้จากการรับจ้างผลิต (OEM) ให้กับลูกค้าในแถบยุโรป ที่ลดลง 2.4%
อย่างไรก็ตาม บริษัทฯ ยังสามารถสร้างการเติบโตผ่านช่องทาง NSR (Non Store Retailing) ทั้งการขายออนไลน์ รวมถึงทีวีช้อปปิ้ง และอื่นๆ ที่ในช่วง 6 เดือนแรกของปีนี้ ขยายตัวได้ถึง 58.1% โดยเฉพาะในไตรมาสที่ 2 ซึ่งเป็นช่วงที่ได้รับผลกระทบจากการปิดห้างสรรพสินค้ามากที่สุด แต่การขายในช่องทาง NSR ยังสามารถเติบโตได้ถึง 109.2% สะท้อนความสำเร็จจากการปรับตัวของซาบีน่า ที่เดินหน้าสร้างทีมขายและทีมการตลาดช่องทางออนไลน์ได้อย่างแข็งแกร่งจนติดอันดับสินค้าในกลุ่มแฟชั่นที่มียอดขายสูงสุดในแพลตฟอร์มออนไลน์ชั้นนำ ซึ่งถือเป็นจุดแข็งของซาบีน่า ที่จะต้องพัฒนาและต่อยอดให้มีการเติบโตอย่างต่อเนื่อง
“แม้ว่ารายได้จากช่องทางหลักจะลดลง แต่เรายังสามารถรักษากำไรไว้ได้ โดยปัจจัยหลักมาจากการที่บริษัทฯ บริหารจัดการต้นทุนและค่าใช้จ่ายต่างๆ อย่างมีประสิทธิภาพ ส่วนอัตรากำไรขั้นต้นที่ลดลงเหลือ 45.9% เพราะในช่วงเวลาดังกล่าว 
นอกจากบริษัทฯ จะจัดโปรโมชั่นลดราคาสินค้า เพื่อช่วยบรรเทาความเดือดร้อนของผู้บริโภคซึ่งได้รับผลกระทบจากรายได้ที่ลดลงตามมาตรการของรัฐแล้ว บริษัทฯ ยังใช้กำลังการผลิตบางส่วนดำเนินการผลิตหน้ากากผ้าสำหรับบริจาคให้หน่วยงานต่างๆ ที่มีความต้องการใช้อย่างต่อเนื่องในช่วงที่ผ่านมา โดยเฉพาะในส่วนของบุคลากรทางแพทย์ เจ้าหน้าที่หน่วยงานรัฐที่ทำงานบริการประชาชน 
รวมถึงบริจาคให้กับนักเรียนในถิ่นที่ขาดแคลนหน้ากากผ้า ซึ่งถือเป็นกิจกรรมช่วยเหลือสังคมในภาวะวิกฤติที่ทุกฝ่ายต้องร่วมมือกัน ทั้งนี้ หลังจากสถานการณ์ต่างๆ คลี่คลายและมีแนวโน้มฟื้นตัวขึ้น ก็มั่นใจว่า บริษัทฯ จะกลับมารักษาการเติบโตของอัตรากำไรขั้นต้นได้ตามเป้าหมายที่วางไว้อย่างแน่นอน” นายบุญชัยกล่าว 
สำหรับช่วงที่เหลือของปีนี้ บริษัทฯ ยังคงต้องติดตามสถานการณ์ต่างๆ อย่างใกล้ชิด ไม่ว่าจะเป็นแนวโน้มการแพร่ระบาดของโควิด-19 ทั้งในประเทศไทยและในต่างประเทศ รวมถึงการประเมินกำลังซื้อจากการฟื้นตัวของเศรษฐกิจโดยรวมว่าจะใช้เวลาเท่าไหร่จึงจะกลับสู่ภาวะปกติ ตลอดจนมาตรการกระตุ้นเศรษฐกิจของรัฐ โดยเฉพาะการกระตุ้นการใช้จ่ายของประชาชน ซึ่งหากว่าสถานการณ์มีแนวโน้มดีขึ้นตามลำดับก็จะทำให้ผลประกอบการของบริษัทฯ ในครึ่งหลังของปี มีแนวโน้มที่ดีขึ้นหลังจากพ้นจุดต่ำสุดในไตรมาสที่ 2 ของปีนี้ และคาดว่าจะกลับมาเติบโตได้อย่างแข็งแกร่งอีกครั้งในปี 2564